อเมริกันฟุตบอล
เกมการแข่งขัน > การทำผิดกติกา

อเมริกันฟุตบอลเป็นการแข่งขันที่มีกติกาละเอียด ทำให้มีการทำผิดกติกาขึ้นบ่อยครั้งระหว่างการแข่งขัน เมื่อมีการทำผิดกติกาเกิดขึ้นผู้ตัดสินจะโยนธงสีเหลืองลงมาบนพื้นสนาม หรือเป่านกหวีดถ้าการทำผิดกติกาเกิดขึ้นก่อนการเริ่มเล่นแต่ละดาวน์ เมื่อการเล่นหยุดลง หัวหน้าผู้ตัดสินจะใช้เครื่องขยายเสียงประกาศให้ผู้เล่นและผู้ชมทราบว่ามีการทำผิดกติกาใดเกิดขึ้นพร้อมทั้งประกาศการลงโทษ
ตัวอย่างการทำผิดกติกาที่เกิดขึ้นบ่อย
| ชื่อเรียก | คำอธิบาย | โทษ | สัญลักษณ์จากกรรมการ |
| --- | --- | --- | --- |
| ฟอล์ท สตาร์ท (False Start) | ผู้เล่นทีมรุกที่จดตัวบริเวณแนวการเล่นขยับตัวก่อนการสแนป | 5 หลา | หมุนมือ |
| ล้ำหน้า (Offside) | ผู้เล่นทีมรับหรือทีมบุกข้ามแนวการเล่นก่อนการสแนป | 5 หลา | เท้าเอว |
| เอนโครชเมนต์ (Encroachment) | ผู้เล่นทีมรับข้ามแนวการเล่นก่อนการสแนปและโดนตัวผู้เล่นทีมบุก | 5 หลา | เท้าเอว |
| ดึง (ทีมบุก) (Offensive Holding) |  | 10 หลา นับจากจุดที่เกิดการทำผิดกติกา | นำมือข้างหนึ่งจับที่ข้อมืออีกข้าง |
| ดึง (ทีมรับ) (Defensive Holding) |  | 5 หลา และเปลี่ยนเป็นดาวน์ที่หนึ่งอัตโนมัติ | นำมือข้างหนึ่งจับที่ข้อมืออีกข้าง |
| รบกวนปีก (Pass Interference) (ทีมรับ) | กระทบตัวผู้เล่นทีมบุกก่อนการรับลูก | นำลูกไปตั้ง ณ จุดเกิดเหตุ และเปลี่ยนเป็นดาวน์ที่หนึ่งโดยอัตโนมัติ (ถ้าเหตุเกิดในเอนด์โซนให้นำลูกมาตั้งที่เส้น 1 หลา) | แสดงท่าผลัก |
| รบกวนตัวคุมปีก (Pass Interference) (ทีมบุก) | กระทบตัวผู้เล่นทีมรับก่อนการรับลูกเพื่อทำอินเตอร์เซ็ป | 10 หลา | แสดงท่าผลัก |
| ฟาว์ลบุคคล (Personal Foul) | เล่นรุนแรงเกินเหตุ กระแทกผู้เล่นหลังจากที่บอลตายไปแล้ว กระแทกควอเตอร์แบ็คหรือตัวเตะหลังจากปล่อยบอลออกจากตัวไปแล้ว ดึงหน้ากากโดยตั้งใจ ฯลฯ | 15 หลา และเปลี่ยนเป็นดาวน์ที่หนึ่งอัตโนมัติถ้าทีมรับเป็นฝ่ายทำผิด | นำมือข้างหนึ่งฟาดลงกับท่อนแขนอีกข้าง |
| ดึงหน้ากาก (Facemask) |  | 15 หลา | นำมือขึ้นมาทำท่าดึงหน้ากาก |
| ไม่มีน้ำใจนักกีฬา (Unsportmanlike Conduct) | แสดงอาการดีใจจนออกนอกหน้า แสดงกิริยาเยาะเย้ยคู่แข่ง แสดงอาการไม่เคารพการตัดสินของกรรมการ ฯลฯ | 15 หลา (กรณีที่เป็นการทำคะแนนของทีมบุกจะยกไปลงโทษที่การคิกออฟ) | คว่ำมือกางแขนออกทั้งสองข้าง |
| เจตนาขว้างทิ้ง (Intentional Grounding) | ขณะอยู่ในแนวป้องกัน ควอเตอร์แบคขว้างลูกไปยังจุดที่ไม่มีผู้เล่นฝ่ายตัวเองอยู่ | 10 หลา และปรับเป็นการเล่นดาวน์ถัดไป (Lost Of Down) แต่ถ้าเกิดขึ้นในเอนด์โซนจะถือว่าเป็นเซฟตี้ (Safety) ถ้าเกิดขึ้นในช่วงนาทีสุดท้ายของแต่ละครึ่งเวลา จะถูกตัดเวลา (Run Off) อีก 10 วินาที และถือเป็นบอลตายในสนาม | เคลื่อนมือทั้งสองไปด้านข้าง |
| ใช้เวลาเกิน (Delay of Game) | ผู้เล่นทีมบุกใช้เวลาก่อนการดึงลูกขึ้นเล่นเกิน 40 วินาที นับจากกรรมการนำลูกมาตั้ง หรือผู้เล่นทีมรับเจตนาถ่วงเวลาเพื่อให้การเล่นของทีมบุกไม่ต่อเนื่อง | 5 หลา | นำแขนสองข้างมาทาบกัน |
ถ้าการกระทำผิดเกิดขึ้นและเหลือระยะไม่พอให้ลงโทษ จะนำลูกไปตั้งที่ระยะครึ่งหนึ่งของการเล่นก่อนหน้า เช่น ถ้าทีมบุก ฟอล์ท สตาร์ท ที่เส้น 4 หลาในแดนตนเอง ผู้ตัดสินจะนำลูกไปตั้งเพื่อเริ่มเล่นใหม่ที่เส้น 2 หลา
บางครั้งอาจจะมีการไม่เอาโทษ (Penalty Decline) ในกรณีดังต่อไปนี้
ทั้งทีมบุกและทีมรับทำผิดกติกาทั้งคู่ กรณีนี้จะไม่มีการลงโทษ (Penalty Offset) และเริ่มเล่นดาวน์นั้นใหม่
เพื่อสร้างความได้เปรียบให้กับทีม เช่น
- ทีมบุกทำคะแนนได้ และทีมรับทำผิดกติกา ทีมบุกสามารถเลือกไม่เอาโทษเพื่อเปลี่ยนเป็นการทำคะแนนได้
- ทีมรับทำผิดกติกา แต่ทีมบุกสามารถรุกคืบจนได้ดาวน์ที่หนึ่ง ทีมบุกสามารถเลือกไม่เอาโทษเพื่อเอาดาวน์ที่หนึ่งได้
- ทีมบุกทำผิดกติกาในดาวน์ที่สาม ทีมรับสามารถเลือกไม่เอาโทษเพื่อให้ทีมบุกต้องเล่นดาวน์ที่สี่ได้
- ทีมเดียวกันทำผิดกติกามากกว่า 1 ข้อหาในดาวน์นั้น ทีมฝ่ายตรงข้ามมีสิทธิ์เลือกพิจารณาลงโทษในข้อหาที่สามารถสร้างความได้เปรียบให้กับทีมตัวเองมากที่สุดเพียงข้อหาเดียวเท่านั้น ส่วนข้อหาอื่นจะถูกยกเลิกไม่สามารถนำมาลงโทษรวมกันได้